Bradavice sú nepríjemný problém. Viete ako sa šíria?
Prečo sa u ľudí, ktorí majú bradavice časom objavujú ďalšie a ďalšie?
Bradavice obyčajné (verrucae vulgares) sú rovnako ako plesne veľmi častým kožným ochorením, ktoré na rozdiel od plesní ľahko postihujú aj zdravého človeka a pomerne rýchlo šíria po tele pacienta. Obyčajne bradavice bývajú lokalizované hlavne na akrach, teda častiach tela so slabšou mikrocirkuláciou, ako sú prsty rúk, prsty nôh, dlane, plôšky nôh, ale môžu sa vyskytnúť na ktoromkoľvek mieste kožného povrchu. Inkubačný čas u obyčajných bradavíc sa pohybuje od pár týždňov do pár mesiacov. Je nutné toto kožné ochorenie liečiť čo najskôr, aby sa zabránilo rozširovaniu bradavíc.
Existuje na liečenie bradavíc nejaký prírodný produkt, s ktorým máte skúsenosti a ktorý by mohli pacienti skúsiť?
Liečba bradavíc pozostáva z aplikácie keratolytických látok, napr. kyseliny salicylovej a následne z aplikácie kryoterapie kvapalným dusíkom. Radikálne je možné bradavice obyčajné odstrániť aj po lokálnej anestézii exkochleačnou lyžicou, elektrokoaguláciou alebo laserom. U niektorých ľudí najmä u športovcov sa môžu po čase objaviť nové bradavice. Ide o novú infekciu nových bradavíc, ktoré sa vyskytujú na miestach, kde sa koncentruje v krátkom čase viac ľudí s neliečenými obyčajnými bradavicami.
Účinná je lepkavá šťava z prerezanej stonky rastlinky lastovičník. Iné prírodné produkty neodporúčam.
Na akých miestach na tele je výskyt bradavíc nebezpečný?
Ďalší podtyp bradavíc sú ploché bradavice, tzv. Verrucae planae juveniles. Sú to mnohopočetné drobné, ploché, hladké a hlavne na tvári sa vyskytujúce bradavičky, ktoré sa vyskytujú a rýchlo šíria hlavne u mladistvých. Liečba je jednoduchá – povrchová aplikácia kvapalným dusíkom.
Výskyt ďalšieho podtypu bradavíc na prechode slizníc a kože v genitálnej a v análnej oblasti je nebezpečný, pretože niektoré podtypy týchto bradavíc majú onkogénny potenciál HPV 16 a HPV 18. V týchto prípadoch treba vždy vyšetriť aj sexuálneho partnera. Účinná liečba je aplikácia podofylinu v kréme v kombinácii s kryoterapiou tekutým dusíkom. Pri rozsiahlom náleze je nutné chirurgické riešenie.
Páčila sa vám táto rada od MUDr. Renáty Kurišovej, dermatovenerologičky z ProCare Central Bratislava? Viac rád od našich lekárov si môžete prečítať v blogu O zdraví.
Vyskúšajte našu službu ProCare Lekár 24. Náš odborník na telefóne je tu pre vás 24 hodín/7 dní v týždni.
Ste poistencom zdravotnej poisťovne Dôvera?
DôveraLinka24 prináša všetkým poistencom Dôvery lekára na telefóne 24 hodín denne, 7 dní v týždni. Môžu sa s ním poradiť o tom, ako postupovať v prípade ťažkostí so zdravím, pri problémoch s pochopením odporúčaní po vyšetrení či po zákroku u svojho špecialistu, prípadne pri pochybnostiach o ordinovanej liečbe a o vedľajších účinkoch liekov.


||Tweet|